Ўзбекистон Республикаси Судьялар

олий кенгашининг 2021 йил 8 июндаги

\_\_\_-сонли Қарори билан

**«ТАСДИҚЛАНГАН»**

**“Туманлараро, туман (шаҳар) суди раиси ва раис ўринбосари лавозимлари захирасини шакллантириш тартиби тўғрисида”ги**

**Низом**

**I. Умумий қоидалар**

**1.** Ушбу Низом Ўзбекистон Республикаси Судьялар олий кенгаши томонидан туманларо, туман (шаҳар) суди раиси, раис ўринбосари (кейинчалик матнда суд раиси ва раис ўринбосари деб юритилади) лавозимлари захирасини шакллантириш мезонлари ва амалга ошириш тартибини белгилайди.

**2.** Мазкур Низом Ўзбекистон Республикасининг “Судлар тўғрисида”ги, “Ўзбекистон Республикаси Судьялар олий кенгаши тўғрисида”ги қонунлари, “Судьяларнинг малака ҳайъатлари тўғрисида”ги Нимзомга мувофиқ ишлаб чиқилган.

**3.** Раҳбарлик лавозимлари захирасини шакллантириш фаолият кўрсатувчи судьяларнинг ҳуқуқлари тенглиги, очиқлик ва шаффофлик тамойиллари асосида амалга оширилади.

**II. Суд раиси ва раис ўринбосари лавозимларига номзодлар захирасини шакллантириш мезонлари**

**4.** Суд раиси ва раис лавозимларига номзодлар захирасини шакллантиришда қуйидаги мезонлар инобатга олинади:

 - туманлараро, туман (шаҳар) суди, ҳудудий ҳарбий суд раиси лавозимига номзод – қоида тариқасида судья сифатида камида икки йиллик меҳнат стажига эга эканлиги;

 - Ўзбекистон Республикаси қонунлари ва қонунчилигини мукаммал билиши;

 - қатъиятлилиги, адолатпарварлиги, касбий маҳорати, меҳнатсеварлиги ва юқори даражадаги масъулиятга эга эканлиги, ташкилотчилик ва ташуббускорлик маҳоратига, шунингдек ходимларга ибрат бўладиган хусусиятларга эгалиги, мантиқий фикрлаш доирасининг кенглиги;

 - вазифаларни аниқ шакллантириш, масалаларни муваффақиятли ечиш, истиқболни кўра олиш, муаммони ҳар томонлама ўрганиш, қабул қилинаётган қарорлар ва амалга оширилган талабларнинг келгусидаги таъсирини кўра билиши;

 - касбдошлари орасида обрў-эътибори ва судда раҳбар бўлишдек масъул вазифани бажаришга қодирлиги тўғрисида фикрномалар мавжудлиги;

 - жамоатчилик билан очиқ мулоқотлар ўтказиш, ҳамкорлик ўрнатиш, жамоа олдида чиқиш қила олиш қобилияти мавжудлиги.

**III. Раҳбарлик лавозимларига номзодлар захирасини шакллантириш тартиби**

**5.** Раҳбарлик лавозимларига номзодлар захираси (бундан буён матнда захира деб юритилади) Кенгаш томонидан шакллантирилади.

Захирага киритилиш истагини билдирган Ўзбекистон Республикаси Олий суди, Қорақалпоғистон Республикаси, вилоятлар, Тошкент шаҳар, туманлараро, туман, шаҳар судининг фаолият кўрсатаётган судьялари Кенгашга ёзма ёки электрон шаклда ариза билан мурожаат қилади.

Ариза тегишли судьялар малака ҳайъатлари орқали берилади. Судьяларнинг малака ҳайъатлари номзодларнинг аризаси ҳамда ҳужжатларини тўғри ва тўлиқ расмийлаштирилишига кўмаклашади.

Захирага киритиш тўғрисидаги ариза Кенгашга келиб тушган кундан бошлаб бир ой ичида кўриб чиқилади.

**6.** Судья 4-банднинг иккинчи хатбошисида назарда тутилган иш стажи бўйича қўйилган талабларга жавоб бермаса, унинг ҳужжатлари Судьялар корпусини шакллантириш шўъбаси раҳбари томонидан имзоланган кузатув хати билан қайтарилади.

**7.** Захирага киритилишини истаган судья (бундан буён матнда номзод деб юритилади) қуйидаги ҳужжатларни тақдим этади:

номзоднинг Кенгаш раиси номига ариза;

Кенгаш томонидан белгиланган намунадаги шахсий варақа (объективка) ва яқин қариндошлари (номзод ва унинг турмуш ўртоғининг ота-онаси, ака-ука ва опа-сингиллари, шунингдек номзоднинг фарзандлари) тўғрисидаги маълумотнома, шу жумладан электрон шаклда;

меҳнат дафтарчасининг нусхаси;

охирги икки йил давомида бажарган ишлари тўғрисида иш жойидан маълумот-тавсифнома;

етарли ҳаётий тажрибага ва иш стажига эга бўлган камида уч нафар судьядан фикрномалар.

**8.** Номзоднинг захирага киритиш тўғрисидаги аризаси ва унга илова қилинган ҳужжатлар ушбу Низомнинг 7-бандида кўрсатилган талабларга жавоб бермаган ҳамда ҳужжатларнинг тўғри расмийлаштирилмаганлиги ва (ёки) маълумотларнинг ҳаққоний эмаслиги аниқланган тақдирда, улар Судьялар корпусини шакллантириш шўъбасининг кўрсатмалари асосида тегишли судьялар малака ҳайъати билан ҳамкорликда иш жараёнида бартараф этилиши мумкин.

Камчиликларни иш жараёнида бартараф этишнинг имкони бўлмаса, Кенгашга тақдим этилган барча ҳужжатлар ушбу Низомнинг 9-бандига асосан тегишли малака ҳайъатига ўн кунлик муддатда қайтарилади.

Тақдим этилган ҳужжатларнинг тўғри расмийлаштирилганлиги, ишончлилиги ва сифати учун судья шахсан масъул.

**9.** Судьялар корпусини шакллантириш шўъбаси қуйидаги асослар мавжуд бўлганда номзоднинг ҳужжатларини қайтариш тўғрисида хулоса тайёрлайди:

ҳужжатлар тўғри расмийлаштирилмаган ва маълумотлар ҳаққоний бўлмаган ҳолда тақдим этилганда, шунингдек ҳужжатлардаги камчиликларни иш жараёнида бартараф этишнинг имкони бўлмаса;

номзод ҳужжатларини қайтариш тўғрисида ариза билан мурожаат қилса;

номзод захирада турган бўлса.

Хулоса Кенгаш судьяси томонидан тайёрланади ва Судьялар корпусини шакллантириш шўъбаси раҳбари томонидан тасдиқланади.

Мазкур хулосага асосан номзодга ҳужжатлар тегишли судьяларнинг малака ҳайъати орқали қайтариш сабаблари кўрсатилган ҳолда Судьялар корпусини шакллантириш шўъбаси раҳбари томонидан имзоланган кузатув хати билан юборилади.

Кенгаш аъзоларига Кенгашнинг навбатдаги мажлисида мазкур моддада назарда тутилган асосларга кўра ҳужжатлари қайтарилган номзодлар тўғрисида ахборот берилади.

Мазкур моддада кўрсатилган ҳужжатлардаги камчиликлар бартараф этилган тақдирда, номзод Кенгашга ариза билан такроран мурожаат қилиши мумкин.

**10.** Судьялар корпусини шакллантириш шўъбаси ушбу Низомнинг 7-бандига мувофиқ расмийлаштирилган номзодга оид ҳужжатлар юзасидан маълумотларни ва тегишил ҳужжатларни рўйхат асосида Кенгашнинг навбатдаги мажлиси муҳокамасига киритилади.

**11.** Кенгаш судьяни суд раиси ёки раис ўринбосари лавозими захирасига киритиш масалаласини ҳал қилишда қуйидагиларни эътиборга олади:

 судьянинг ушбу Низом 4-бандида белгиланган мезонларга жавоб беришини тасдиқловчи маълумотлар тўлиқлиги ва ҳаққонийлигини;

 судьялар одоб-ахлоқ кодексига риоя қилиш аҳволини;

 судьянинг “Судьяларнинг фаолиятини ўрганиш ва баҳолаш мезонлари тўғрисида”ги Низомга асосан фаолияти ижобий баҳоланганлигини;

 судьянинг охирги икки йиллик иш сифати ва самарадорлигини;

 судьяга нисбатан қўлланилган интизомий чоралар ва чиқарилган хусусий ажримлар сабабларини;

 судьянинг суд амалиётини умумлаштириш ишидаги иштирокини.

**12.** Кенгаш аъзолари захирага кириш хохишини билдирган номзодга саволлар берадилар.

Номзод билан ўтказиладиган суҳбат давомида унинг билим даражаси, амалий тажрибаси, ижтимоий-сиёсий ҳамда ҳуқуқий соҳаларда амалга оширилаётган ислоҳотлардан хабардорлиги, таклиф этилаётган лавозимга муносиблиги, касбий ва бошқа фазилатлари аниқланади. Номзоднинг муносиблигини баҳолаш кўрсатилган судьялик лавозимига қўйилган мезонлар ва қўшимча талабларга асосан амалга оширилади.

**13.** Кенгаш номзод мазкур Низомнинг 4-банди талабларига жавоб беришини баҳолаш мақсадида кўриб чиқади ва натижаси юзасидан судьялик лавозимига номзодни захирага қабул қилиш ёки қабул қилишни рад этиш тўғрисида қарор қабул қилади.

Номзодларнинг захирага киритилганлиги тўғрисидаги маълумот Кенгаш томонидан Олий малака ҳайъатига юборилади, номзодга эса судьяларнинг малака ҳайъатлари орқали қарор қабул қилинган кундан эътиборан беш кунлик муддатда етказилади.

Захирага қабул қилиш рад этилган тақдирда номзодга ҳужжатлар тегишли судьяларнинг малака ҳайъати орқали Судьялар корпусини шакллантириш шўъбаси раҳбари томонидан имзоланган кузатув хати билан қайтарилади.

Номзодлар захирасига кириш имтиҳонидан ўта олмаган номзодлар олти ойдан сўнг умумий тартибда захирага кириш учун мурожаат қилишлари мумкин.

**14.** Судьялар корпусини шакллантириш шўъбаси захирага қабул қилинган номзодлар тўғрисидаги маълумотларни минтақалар кесимида судларнинг ихтисослигини ҳисобга олган ҳолда Кенгашнинг ягона маълумотлар базасига киритади.

**15.** Номзод қуйидаги ҳолларда захирадан чиқарилади:

захирадан чиқариш тўғрисида ариза берганда;

давомилийлиги икки ой бўлган, раҳбарлик лавозимларини эгаллаш учун захирда бўлган судьяларни қайта тайёрлаш курсида ўқиш натижалари қониқарсиз баҳоланганда;

ваколат муддати тугаганида;

суд раиси ёки ўринбосари лавозимига тайинланганида;

унинг судьялик лавозимига номуносиблиги ҳақида хулоса чиқарилганда.

Номзодни захирадан чиқариш учун асослар мавжуд бўлган тақдирда, у Судьялар корпусини шакллантириш шўъбасининг хулосасига асосан қабул қилинган Кенгаш қарорига мувофиқ захирадан чиқарилади.

Захирадан чиқарилган номзодга ҳужжатлар тегишли судьяларнинг малака ҳайъати орқали Судьялар корпусини шакллантириш шўъбаси раҳбари томонидан имзоланган кузатув хати билан юборилади.

Захирадан чиқариш учун асос бўлган ҳолатлар бартараф этилган тақдирда, номзод захирага киритиш ҳақидаги ариза билан Кенгашга мурожаат қилиши мумкин.

**IV. Суд раиси ва раис ўринбосари лавозимларига захирага киритилган номзодларни қайта тайёрлаш**

**16.** Захирага киритилган номзодлар ҳақидаги маълумот икки ойлик раҳбарлик лавозимларини эгаллаш учун қайта тайёрлаш курсларида ўқишларини ташкил этиш учун Суд корпусини шакллантириш шўъбаси томонидан беш кунлик муддатда Судьялар олий мактабига юборилади.

**17.** Раҳбарлик лавозимларини эгаллаш учун икки ойлик қайта тайёрлаш курсларини муваффақиятли ёки қонақрсиз якунлаган тингловчилар ҳақидаги маълумот Судьялар олий мактаби томонидан Судьялар олий кенгашига юборилади.

**V. Якуний қоидалар**

**18.** Ушбу Низом талабларининг ижросини назорат қилиш Кенгашнинг Судьялар корпусини шакллантириш шўъбаси томонидан амалга оширилади.